CELEX: 32019R2200
Language: bg
Date: 2019-07-10 00:00:00
Title: Делегиран регламент (ЕС) 2019/2200 на Комисията от 10 юли 2019 година за изменение на Делегиран регламент (ЕС) 2015/98 относно изпълнението на международните задължения на Съюза, посочени в член 15, параграф 2 от Регламент (ЕС) № 1380/2013 на Европейския парламент и на Съвета, съгласно Международната конвенция за опазване на рибата тон в Атлантическия океан и Конвенцията за бъдещото многостранно сътрудничество в областта на риболова в северозападната част на Атлантическия океан

23.12.2019   
               
               
                  BG
               
               
                  Официален вестник на Европейския съюз
               
               
                  L 332/1
               
            
         ДЕЛЕГИРАН РЕГЛАМЕНТ (ЕС) 2019/2200 НА КОМИСИЯТА
         от 10 юли 2019 година
         за изменение на Делегиран регламент (ЕС) 2015/98 относно изпълнението на международните задължения на Съюза, посочени в член 15, параграф 2 от Регламент (ЕС) № 1380/2013 на Европейския парламент и на Съвета, съгласно Международната конвенция за опазване на рибата тон в Атлантическия океан и Конвенцията за бъдещото многостранно сътрудничество в областта на риболова в северозападната част на Атлантическия океан
         ЕВРОПЕЙСКАТА КОМИСИЯ,
         като взе предвид Договора за функционирането на Европейския съюз,
         като взе предвид Регламент (ЕС) № 1380/2013 на Европейския парламент и на Съвета от 11 декември 2013 г. относно общата политика в областта на рибарството, за изменение на регламенти (ЕО) № 1954/2003 и (ЕО) № 1224/2009 на Съвета и за отмяна на регламенти (ЕО) № 2371/2002 и (ЕО) № 639/2004 на Съвета и Решение 2004/585/ЕО на Съвета (1), и по-специално член 15, параграф 2 от него,
         като има предвид, че:
         
                     (1)
                  
                  
                     За опазването на младите екземпляри на червения тон в точка 34 от Препоръка 18–02 на Международната комисия за опазване на рибата тон в Атлантическия океан (ICCAT) се определя минимален размер за червен тон, уловен в източната част на Атлантическия океан и в Средиземно море. Уловът и приловът на червен тон под посочения минимален размер, включително когато е от кораби за спортен или любителски риболов, не може да се задържа на борда на съответния кораб, да се трансбордира, транспортира, съхранява, разтоварва, продава, излага или предлага за продажба.
                  
               
                     (2)
                  
                  
                     Освен това съгласно точка 37 от Препоръка 18–02 корабите, които извършват риболов на червен тон, трябва да изхвърлят и прилова под минималния размер, който надхвърля 5 % от общия им улов на червен тон.
                  
               
                     (3)
                  
                  
                     С точка 40 от Препоръка 18–02 на корабите за спортен или любителски риболов се забранява да улавят, задържат на борда, трансбордират или разтоварват повече от един екземпляр червен тон на кораб на ден. Следва да се вземат необходимите мерки, за да се гарантира във възможно най-голяма степен освобождаването на червен тон, уловен в рамките на спортния или любителския риболов, особено младите екземпляри червен тон.
                  
               
                     (4)
                  
                  
                     Съгласно точка 38 от Препоръка 18–02 на корабите без разрешение за активен риболов на червен тон се разрешава да задържат на борда улов на червен тон само до определена горна граница в рамките на ограничение на прилова за всеки кораб и всеки риболовен рейс. Това ограничение на прилова не трябва да надвишава 20 % от общия улов. Държавите членки следва да определят това ограничение в своите годишни риболовни планове.
                  
               
                     (5)
                  
                  
                     С цел да се осигури съгласуваност между Препоръка 18-02 и правото на ЕС задължението за разтоварване съгласно член 15, параграф 1 от Регламент (ЕС) № 1380/2013 следва да не се прилага за корабите на Съюза, които извършват риболов на червен тон.
                  
               
                     (6)
                  
                  
                     Делегиран регламент (ЕС) 2015/98 на Комисията (2) следва да бъде изменен, за да включва нови разпоредби, които отразяват условията за риболов, определени в Препоръка 18–02 на ICCAT.
                  
               
                     (7)
                  
                  
                     Препоръка 18–02 е приложима от 21 юни 2019 г.. Поради това настоящият регламент следва да влезе в сила в същия ден, за да може корабите на ЕС да извършват риболов при същите условия като останалите договарящи страни по ICCAT,
                  
               ПРИЕ НАСТОЯЩИЯ РЕГЛАМЕНТ:
         
            Член 1
            
               (1)   Член 4 от Делегиран регламент (ЕС) 2015/98 се изменя, както следва:
               
                           а)
                        
                        
                           Параграф 6 се заменя със следното:
                           
                              (1)„6.   Чрез дерогация от член 15, параграф 1 от Регламент (ЕС) № 1380/2013 корабите за улов, които не извършват активен риболов на червен тон, не задържат на борда си червен тон, който надхвърля 20 % от общия улов по тегло или по брой риби. Количеството на разрешения прилов на червен тон се определя от държавите членки в годишния риболовен план, посочен в член 7 от Регламент (ЕС) 2016/1627 на Европейския парламент и на Съвета (*1), и никога не трябва да превишава посочения процент. Изчислението на базата на броя на рибите се прилага само по отношение на рибата тон и тоноподобните видове, управлявани от ICCAT.
                           
                           
                              (*1)  Регламент (ЕС) 2016/1627 на Европейския парламент и на Съвета от 14 септември 2016 г. относно многогодишен план за възстановяване на червения тон в източната част на Атлантическия океан и в Средиземно море и за отмяна на Регламент (ЕО) № 302/2009 на Съвета (ОВ L 252, 16.9.2016 г., стр. 1).“"
                        
                        
                     
                           б)
                        
                        
                           Параграфи 8 и 9 се заменят със следното:
                           
                              „8.   Чрез дерогация от член 15, параграф 1 от Регламент (ЕС) № 1380/2013 при любителския риболов се забраняват уловът, задържането на борда, трансбордирането или разтоварването на повече от един екземпляр червен тон на кораб на ден. Държавите членки предприемат необходимите мерки, с които да се гарантира и улесни освобождаването на червен тон, уловен жив при любителски риболов.
                           
                           
                              9.   Чрез дерогация от член 15, параграф 1 от Регламент (ЕС) № 1380/2013 при спортния риболов се забраняват уловът, задържането на борда, трансбордирането или разтоварването на повече от един екземпляр червен тон на кораб на ден. Държавите членки предприемат необходимите мерки, с които да се гарантира и улесни освобождаването на червен тон, уловен жив при спортен риболов.“
                           
                        
                     
         
         
            Член 2
            Настоящият регламент влиза в сила в деня след деня на публикуването му в Официален вестник на Европейския съюз.
            
            Той се прилага от 21 юни 2019 г.
         
         
            Настоящият регламент е задължителен в своята цялост и се прилага пряко във всички държави членки.
            Съставено в Брюксел на 10 юли 2019 година.
            
               
                  За Комисията
               
               
                  Председател
               
               Jean-Claude JUNCKER
            
         
         
            (1)  ОВ L 354, 28.12.2013 г., стр. 22.
         
            (2)  Делегиран регламент (ЕС) 2015/98 на Комисията от 18 ноември 2014 г. относно изпълнението на международните задължения на Съюза, посочени в член 15, параграф 2 от Регламент (ЕС) № 1380/2013 на Европейския парламент и на Съвета, съгласно Международната конвенция за опазване на рибата тон в Атлантическия океан и Конвенцията за бъдещото многостранно сътрудничество в областта на риболова в северозападната част на Атлантическия океан (ОВ L 16, 23.1.2015 г., стр. 23).